als_Latn dik_Latn sag_Latn
Turqia dhe Kosova
Autor:
Faik Miftari
E shtune 13 Gusht 2011 17:07 PM
Në një periudhë kohore prej 10 ditësh, Kosovën e vizituan dy zv.kryeministra të Turqisë, z. Bekir Bozdag dhe z.Bylent Arënç. Edhe pse zv.kryeministri i parë erdhi me rastin e rihapjes së xhamisë së Sinan Pashës në Prizren, ndërsa zv.kryeministri i dytë, erdhi me rastin e shënimit të përvjetorit të rrënjës të Sulltan Muratit në Luftën e Kosovës në vitin 1389, përcollën edhe porosi politike qytetarëve dhe krerëve institucional të Kosovës, qëndrimin zyrtar të politikës dhe diplomacisë turke në mbështetje të integritetit territorial të Kosovës dhe ndihmën që jep Turqia në të gjitha sferat për shtetin dhe popullin e Kosovës. Gjatë ditës së dytë të qëndrimit në Kosovë, z. Bylent Arënç me delegacionin e shumëfishtë, përveç tjerash qëndroi edhe në Prizren. Në Prizren vizitoi qendrën kulturore Junus Emre, xhaminë e rihapur të Sinan Pashë, hamamin e Mehmed Pashës, xhaminë e Emin Pashës, Teqen e Halvetive, si dhe mori pjesë në iftarin e përbashkët që e sponzoroi komuna e Osman Gaziut të Bursës, në të cilin morën pjesë mbi 1000 qytetar prizrenas në qendër, tek Shatërvani, buzë Lumëbardhit. Pas ngrënies së iftarit, qytetarëve prizrenas, përveç tjerëve, iu drejtua me një fjalë edhe zv.kryeministri i Turqisë z.Bylent Arënç, i cili përveç tjerash tha:” Është hera e parë që e vizitojë Kosovën, jam shumë i lumtur që marr pjesë në një iftar të përbashkët në Prizren në këtë mbrëmje të bukur verore, ne kemi ndarë bashkërisht gjeografinë në Ballkan në një periudhë të gjatë kohore, të cilët lidhje tani e tutje edhe më shumë do të kultivojmë dhe zgjerojmë ne mes dy vendeve tona mike dhe vëllazërore,Turqisë dhe Kosovës. Ju sjell selame nga Turqia, e posaçërisht selamin personal nga kryeministri i Turqisë z. Rexheb Tajjib Erdogan, ndërsa kur të kthehem në Turqi do të përcjell me siguri selamet e juaja për Turqinë dhe kryeministrin z. Rexheb Tajjib Erdogan. Sikurse që është Kosova këtu, edhe një Kosovë e tërë është edhe në Turqi. Edhe pse gjatë gjithë shekullit XX, këtu në Ballkan keni përjetua luftëra, krime dhe terrore të shumta, megjithatë keni arrit të mbijetoni falë Krijuesit fuqiplotë. E dhe pse janë bërë shkatërrime dhe rrënime të shumta në Kosovë, gjatë periudhave të ndryshme kohore, keni arritur që objektet kulturore, historike, fetare t’i ruani në një masë të konsiderueshme. Për këtë arsye Prizreni paraqet një shembull klasik të ruajtjes së objekteve të trashëgimisë së pasur kulturore dhe fetare. Gjer tani, keni qenë të pambrojtur dhe keni përjetuar vuajtje dhe persekutime të ndryshme, tani e tutje Turqinë do ta keni afër vetes, dhe do t’ju ndihmojë në përpjekjet e arritjes së qëllimeve të cilët i keni vu para vetes. Tani e tutje e keni një mik të fortë i cili do jetë vazhdimisht pran jush. Ne jemi duke përcjell prej së afërmi zhvillimet politike aktuale në veri të Kosovës, dhe se nëpërmjet kanaleve diplomatike jemi duke vepruar, dhe ju sigurojmë që integriteti dhe sovraniteti i Kosovës do të ruhet”.Zhvillimin e hovshëm ekonomik që është duke përjetuar Turqia, në fillim të këtij viti ka mbërrit një rritje prej 11% të zhvillimit ekonomik, që është më i larti në botë, dhe se tani gjendej në vendin e 16 në botë, dhe se ky trend do të vazhdojë, atëherë pritet që një kohë të afërt Turqia të jetë në mesin e 10 shteteve më të zhvilluar ekonomike në botë, krahas SHBA-ve, Rusisë, Gjermanisë, Britanisë së Madhe, Francës, Kinës, Japonisë, Indisë e Brazilit. Edhe pse në vitin e ardhshëm 2012, bëhet 100 vjet nga largimi i Perandorisë Osmane nga Ballkani, tani Turqia po rikthehet me të madhe me ndikimin e saj ekonomik, politik, strategjik, ushtarak, jo vetëm në Ballkan e Evropë, por edhe në Azi e botë. E kjo strategji e re e politikës dhe diplomacisë turke është arrit në saje të strategjisë së hartuar politike turke, duke i marr për bazë dobësitë dhe devijimet nga e kaluara, nga strategu dhe kreatori i diplomacisë dhe politikës së jashtme turke, ministri i punëve të jashtme të Turqisë, z.Ahmet Davutogllu, i cili përveç tjerash, për politikat e Turqisë në Ballkan, tha se: ’’Përpjekjet, veçanërisht të dy elementeve themelore, në Ballkan, të shqiptarëve dhe boshnjakëve, për ta vazhduar qenien e tyre si shtete të pavarura, e bën të domosdoshme mbështetjen e themelit të lidhjes historike-kulturore të përbashkët mes këtyre dy aleatëve të natyrshëm të Turqisë. Dy objektiva me rëndësi të politikës afatshkurtër dhe afatmesme të Turqisë në Ballkan, janë fuqizimi i Bosnjës dhe Shqipërisë, brenda një strukture stabile. Gabimi në të shkuarën i politikës së zbrazjes në Ballkan me anë të rrugës së emigrimit duke i parë këto popullsi si barrë të politikës së jashtme turke, ka dalë sot në shesh në mënyrë krejt të hapur. Veçanërisht në dy vende (Bosnjë dhe Shqipëri), e tani edhe në Kosovë (plotësim) ku myslimanët, aleatët e natyrshëm të Turqisë, janë në shumicë, është shfaqur vullneti për ta kthyer këtë përvojë historike të përbashkët në një aleancë të natyrshme”.
Duke marrë parasysh se Turqia që nga viti 1999, me rastin e luftës në Kosovë, ka dhënë një kontribut të çmuar në të gjitha sferat e mundshme, si ushtarake, ekonomike, humanitare, kulturore, arsimore, shëndetësore etj., dhe se pas shpalljes së pavarësisë së Kosovës me 17 shkurt 2008, ishte prej shteteve të para që e ka njohur Kosovën, si edhe fakti që çdo ditë e më tepër është duke dhënë sinjale të fuqishme pozitive në mbështetjen e Republikës së Kosovës në rrugëtimin e saj për shtrirjen e sovranitetit në tërë territorin e sajë jep me kuptua se Turqia në të ardhmen do të ishte një aleate e fortë dhe besnike e Kosovës. Andaj, do të ishte e udhës që tani e tutje të mendohej për lidhjen e marrëveshjeve edhe më të thella të bashkëpunimit të ndërsjellë, krahas integrimeve Evro-Atlantike, pos me SHBA-në, Britaninë e Madhe, Gjermaninë, e tani edhe me Turqinë, edhe të marrëveshjeve ushtarake,e cila në rast të kërcënimi eventual do të dilte në krah të Kosovës në mbështetje dhe në mbrojtjen e integritetit dhe sovranitetit territorial të Kosovës.
Turqia e sotshme me një zhvillim të hovshëm ekonomik dhe në të ardhmen edhe me një zhvillim edhe më të madh do të luan rol dhe ndikim në stabilizim të gjendjes jo vetëm në Ballkan, por edhe më gjerë. Prandaj krerët institucional kosovar duhet të kenë parasysh këto rrethana të reja të krijuara në konjukturat politike botërore dhe të mos merren me të kaluarën, sepse sot kemi të bëjmë me një realitet të ri. Turqinë e kemi shtet mik dhe aleat i natyrshëm strategjik i Kosovës.
Opinionet e autorėve nuk paraqesin domosdoshmėrisht edhe opinionin e redaksisė sė portalit www.mesazhi.com
als_Latn ast_Latn min_Latn als_Latn als_Latn als_Latn als_Latn als_Latn